Senior SAID-personeel moet hersien word, sê Nugent | Maroela Media
Senior SAID-personeel moet hersien word, sê Nugent
Die Nugent-kommissie stel ondersoek in oor belastingadministrasie en bestuurskwessies by die SAID (Foto: Brenda Masilela/ANA)
Afgetrede regter Robert Nugent het Woensdag sy aanbeveling benadruk dat 'n nuwe kommissaris by die Suid-Afrikaanse Inkomstediens (SAID) die bekwaamheid van die organisasie se senior personeel moet hersien.
Volgens hom het hulle versuim om die onbehoorlike gedrag van afgedankte hoof van die SAID Tom Moyane te daag.
"Daar was 'n periode waar daar nie enige optrede was teen dit wat by die SAID gebeur nie," het Nugent gesê. Hy is die voorsitter van die kommissie wat ondersoek instel oor belastingadministrasie en bestuurskwessies by die SAID en Moyane se afdanking aanbeveel het.
Nugent het gesê die kommissie het in Desember verlede jaar reeds aanbeveel dat senior personeellede hersien moet word en daar bepaal moet word of hulle die publiek se vertroue in die SAID kan herstel.
Hy het gesê die huidige waarnemende kommissaris Mark Kingon ondervind probleme omdat hy nie in 'n posisie is om groot veranderinge te maak, soos om die inkomstediens se tegnologie op te dateer nie – eerstens omdat hy slegs op 'n kontrakbasis van 90 dae aangestel is en tweedens omdat daar nie vertroue is in hom nie.
Hy het ook uitgewei oor sy redes waarom hy aanbeveel het dat die Nasionale Direkteur van Openbare Vervolging ondersoek moet instel of Moyane van bedrog aangekla moet word ná hy valse inligting ingedien het wat daartoe gelei het dat die Boston-gebaseerde konsultasiemaatskappy Bain & Co aangestel is om 'n nuwe sakeplan vir die inkomstediens saam te stel.
Nugent het op Moyane se versuim gewys om die voormalige minister van finansies Malusi Gigaba in te lig dat hy al 'n jaar lank met Bain in gesprek was voor hy versoek het dat eksterne adviseurs aangestel moet word. "Die briewe aan die minister was misleidend."
Moyane se aansoek om verlof tot appèl teen sy afdanking is in die konstitusionele hof van die hand gewys. Pres. Cyril Ramaphosa het Moyane afgedank op aanbeveling van die Nugent-kommissie.
Privaatsektoroplossings vir Eskom bepleit
Beurtkrag is (tydelik) hier om te bly, hoor LP's
Dit moes al 15 jaar terug begin het.
Tom Moyane se arrogansie ken geen perke en dit sal goed wees as hy ń bietjie in die bek geruk word.
Tweedens omdat daar nie vertroue in Mark is nie!! Halloooo!!! Mark het hom seker al bewys in die 3 maande – sy personeel het vertroue en groot respek in hom